b'\n_START_ARTICLE_\nRiblja \xc4\x8dorba\n_START_SECTION_\nFormiranje i Kost u grlu (1978. - 1979.)\n_START_PARAGRAPH_\nRiblja \xc4\x8dorba je osnovana 15. kolovoza 1978. u beogradskoj kavani "\xc5\xa0umatovac", svojedobnom okupljali\xc5\xa1tu mladih glazbenika. Prvu postavu \xc4\x8dinio je biv\xc5\xa1i \xc4\x8dlan Suncokreta i Ranog mraza, Bora \xc4\x90or\xc4\x91evi\xc4\x87 (vokal, akusti\xc4\x8dna gitara i tekstopisac) te biv\xc5\xa1i \xc4\x8dlanovi SOS-a, Mi\xc5\xa1a Aleksi\xc4\x87 (bas-gitara), Miroslav "Vicko" Milatovi\xc4\x87 (bubnjevi) i Rajko Koji\xc4\x87 (gitara). Osim Riblje \xc4\x8dorbe, potencijalni nazivi novoga sastava bili su: Bora & Ratnici te Popokatepetl. Nedoumice oko imena rije\xc5\xa1ene su 1. rujna iste godine kada je Zoran Predi\xc4\x87, tada\xc5\xa1nji urednik \xe2\x80\x9eRadio TV Revije\xe2\x80\x9c, objavio poster s \xc4\x8dlanovima sastava i imenom Riblja \xc4\x8dorba._NEWLINE_Prvi koncert odr\xc5\xbeali su 26. kolovoza u Elemiru u Vojvodini. Uslijedili su nastupi u emisiji "Ve\xc4\x8de uz radio" u Subotici, na dobrotvornom koncertu u Sarajevu i na BOOM festivalu u Novom Sadu._NEWLINE_Prvi singl "Lutka sa naslovne strane/On i njegov BMW" objavili su 7. prosinca u izdanju diskografske ku\xc4\x87e PGP RTB. Isti je s 70.000 prodanih primjeraka postigao srebrni tira\xc5\xbe. Uskoro u sastav dolazi 19-godi\xc5\xa1nji gitarist Mom\xc4\x8dilo Bajagi\xc4\x87 s kojim je Rajko Koji\xc4\x87 ranije svirao u sastavu Glogov kolac. Nova je postava prvi nastup imala 7. sije\xc4\x8dnja 1979. u Jarkovcu, Koji\xc4\x87evom rodnom mjestu._NEWLINE_Svoj prvi veliki koncert (ujedno i prvi beogradski) \xc4\x8corba je izvela 28. velja\xc4\x8de 1979. u beogradskom Domu omladine. Uz simboli\xc4\x8dnu lutku i baletnu skupinu kao scensku podlogu, sastav je tom prigodom odsvirao ve\xc4\x87inu pjesama koje \xc4\x87e se pojaviti na njihovom skorom albumu prvijencu._NEWLINE_11. rujna, nakon "brzih" turneja po Makedoniji i Sand\xc5\xbeaku, nastupa u Makarskoj i na Ta\xc5\xa1majdanu, PGP RTB je objavio debitantski album Riblje \xc4\x8dorbe - Kost u grlu. S uspje\xc5\xa1nicama Ostani \xc4\x91ubre do kraja, Rock\'n\'roll za ku\xc4\x87ni savet itd., dosegao je tira\xc5\xbe od 120.000 prodanih primjeraka. Krajem iste godine Bora, Koji\xc4\x87 i Aleksi\xc4\x87 odlaze na odslu\xc5\xbeenje vojnog roka u Doboj, Sarajevo i Koprivnicu.\n_START_SECTION_\nPokvarena ma\xc5\xa1ta i prljave strasti i (1980. - 1984.)\n_START_PARAGRAPH_\nU srpnju 1980. Bora na privremenom dopustu dolazi u Beograd i s Bajagom radi na novom materijalu, osnovi za njihov drugi album. Nakon \xc5\xa1to im se pridru\xc5\xbeio i Koji\xc4\x87, u jednoj no\xc4\x87i snimaju singl Nazad u veliki, prljavi grad koji je objavljen 20. kolovoza. Budu\xc4\x87i da Aleksi\xc4\x87 nije dobio dopu\xc5\xa1tenje nadre\xc4\x91enih da se pridru\xc5\xbei ostatku sastava na sviranju, bas je umjesto njega tom prigodom odsvirao Bajaga. 1. sije\xc4\x8dnja 1981., dan nakon povratka Koji\xc4\x87a iz vojske, zajedno s Atomskim skloni\xc5\xa1tem u dvorani "Pionir" sviraju pod nazivom "Atomska \xc4\x8dorba"._NEWLINE_Do polovice velja\xc4\x8de 1981., sastav je snimio album Pokvarena ma\xc5\xa1ta i prljave strasti za koje je Bora iz vojske slao tekstove, dok su ga po povratku \xc4\x8dekale gotove pjesme, uglavnom zaslugom Bajage. Zna\xc4\x8dajnije pjesme s albuma bile su: "Osta\xc4\x87u slobodan", "Lak mu\xc5\xa1karac" i "Neke su \xc5\xbeene pratile vojnike". Bajagina "Dva dinara, dru\xc5\xbee" bila je prva od tri stvari Riblje \xc4\x8dorbe koje su postale hitovi na Hitu 202. Objavljen 23. velja\xc4\x8de, album je krajem godine dostigao tira\xc5\xbe od 200.000 primjeraka. Izvorno se na omotu albuma trebala pojaviti osamdesetogodi\xc5\xa1nja gospo\xc4\x91a, ali je u isto vrijeme iza\xc5\xa1ao album Bijelog dugmeta Do\xc5\xbeivjeti stotu sa sli\xc4\x8dnim rje\xc5\xa1enjem, pa se na kraju iskoristio lik knji\xc5\xbeevnika Milo\xc5\xa1a Jovan\xc4\x8devi\xc4\x87a.'